b'\n_START_ARTICLE_\nTatra T80\n_START_SECTION_\nTeknisi\xc3\xa4 tietoja\n_START_PARAGRAPH_\nTatra T80 oli rakenteeltaan identtinen hieman edullisemman T70:n kanssa moottoria lukuun ottamatta. Ulkoisesti autot erotti pakoputkista, joita T70:ss\xc3\xa4 oli vain yksi auton keskilinjan oikealla puolella. T80:ss\xc3\xa4 putkia oli kaksi.\n_START_SECTION_\nMoottori\n_START_PARAGRAPH_\nAuton voimanl\xc3\xa4hteen\xc3\xa4 oli 6-litrainen, vesij\xc3\xa4\xc3\xa4hdytetty V12-moottori. Sylinteririvien v\xc3\xa4linen kulma oli 65 astetta, ja kummankin rivin yhteinen nokka-akseli oli sijoitettu niiden v\xc3\xa4liin. Moottori oli sivuventtiilinen. Kampiakseli oli laakeroitu kahdeksalla liukulaakerilla. Polttoaineensy\xc3\xb6t\xc3\xb6st\xc3\xa4 vastasivat kaksi Zenith Invers 36 DV 1 -kaasutinta. Sylinteririveill\xc3\xa4 oli erilliset virranjakajat. Auton huippunopeus oli 140 km/h. T80 oli viimeinen vesij\xc3\xa4\xc3\xa4hdytteisell\xc3\xa4 moottorilla varustettu Tatran henkil\xc3\xb6automalli.\n_START_SECTION_\nVoimansiirto ja alusta\n_START_PARAGRAPH_\nMoottorin takana oli kaksilevyinen, kuiva kytkin jossa oli vaimennusjousitus. Vaihteistossa oli nelj\xc3\xa4 vaihdetta, joista suurin oli ylivaihde. Auto oli takavetoinen. Taka-akselilla oli heilurityyppinen erillisjousitus, joka oli jousitettu kahdella lehtijousella. Edess\xc3\xa4 oli erillisjousitettu akseli, jossa oli poikittain asennettu puolielliptinen lehtijousi. Kantavana rakenteena oli Tatralle tyypillinen keskusputkirunko. Jokaisella py\xc3\xb6r\xc3\xa4ll\xc3\xa4 oli jarruina hydraulisesti toimivat ATE-Lockheed-rumpujarrut, jotka olivat edistyksellisesti kaksipiiriset. Vanteina olivat vaihtoehtoisesti levypy\xc3\xb6r\xc3\xa4t tai pinnavanteet. S\xc3\xa4hk\xc3\xb6j\xc3\xa4rjestelm\xc3\xa4 oli 12-volttinen ja Boschin valmistama.\n_START_SECTION_\nMuunnelmat\n_START_PARAGRAPH_\nAutojen korien rakentamisesta vastasivat itsen\xc3\xa4iset koritehtaat, kuten Sodomka. Er\xc3\xa4\xc3\xa4n tiedon mukaan T80:ist\xc3\xa4 12 olisi ollut kuusipaikkaisia limusiineja, yksi nelipaikkainen limusiini, kaksi kuuden hengen avoautoja, nelj\xc3\xa4 nelj\xc3\xa4lle rekister\xc3\xb6ityj\xc3\xa4 urheiluavoautoja ja yksi landaulet-korinen, joka luovutettiin presidentti Tom\xc3\xa1\xc5\xa1 Masarykille 30. kes\xc3\xa4kuuta 1935. Auto on nyky\xc3\xa4\xc3\xa4n taltioituna Prahan teknillisess\xc3\xa4 museossa. Masarykin lis\xc3\xa4ksi k\xc3\xa4ytt\xc3\xa4jiin lukeutui muun muassa maan ulkoministeri sek\xc3\xa4 opetusministeri, lakimies ja esseisti Edvard Lederer, jonka omistama yksil\xc3\xb6 oli ensimm\xc3\xa4inen T80. T\xc3\xa4m\xc3\xa4kin yksil\xc3\xb6 on s\xc3\xa4ilynyt ja n\xc3\xa4ytteill\xc3\xa4 Sinsheimin teknillisess\xc3\xa4 museossa Saksassa.\n_START_SECTION_\nOminaisuuksia\n_START_PARAGRAPH_\nEdustusautoluokassa poikkeuksellisen joka py\xc3\xb6r\xc3\xa4n erillisjousituksen ansiosta auto tarjosi tasaista matkantekoa. Auton muita etuja olivat matala painopiste, alhainen jousittamaton massa sek\xc3\xa4 korkea teho-paino -suhde._NEWLINE_T80:n valmistusm\xc3\xa4\xc3\xa4r\xc3\xa4n pienuuteen oli syyn\xc3\xa4 korkea hinta ja kova kilpailu limusiiniluokassa. Lis\xc3\xa4ksi auto oli esitelty vaikeaan aikaan 1930-luvun laman keskell\xc3\xa4. Auton hintaa kuvastaa se, ett\xc3\xa4 samalla summalla olisi tuohon aikaan rakennuttanut melkein nelj\xc3\xa4 omakotitaloa.'